Orville Freeman

Orville Lothrop Freeman (1918–2003) var en amerikansk politiker. Han var Minnesotas guvernør fra 1955 til 1961 og USAs landbruksminister fra 1961 til 1969. Han tilhørte Det demokratiske parti (DFL).

Liv og virke 
Han ble født i Minneapolis. Foreldrene var Sarah Elizabeth (Sadie), født Lothrop, og Orville Freeman. Moren døde etter fødselen, og faren giftet seg med på nytt med Frances Schroeder. Faren var butikkhandler og kontorist.

Han var svensk på farens side av slekten og dels norsk på morssiden. Han skal ha hatt aner fra Hallingdal.

Han var reservist i United States Marine Corps og ble utkommandert etter angrepet på Pearl Harbor i 1941. Han rakk ikke å fullføre jusstudiene. Han kjempet i stillehavskrigen og ble hardt skadet i en trefning mot japanerne på Bougainville. Han fikk ikke nok førlighet i venstrearmen til å bli stridsdyktig igjen, og i 1944 var han tilbake i USA. Han fikk majors grad i reserven.

Freeman tok juridisk eksamen ved University of Minnesota i 1946 og begynte i et advokatfirma. Han kjente Minneapolis’ borgermester Hubert Humphrey fra universitetsdagene og ble snart oppnevnt til flere offentlige verv. Han hadde også sentrale verv i demokratenes delstatsorganisasjon, DFL.

Freeman stilte første gang som demokratenes guvernørkandidat i 1952. Han tapte mot sittende guvernør C. Elmer Anderson, men vant over Anderson to år senere. Freeman var en moderat og kompromissøkende guvernør som bygget ut velferdstjenestene og fikk vedtatt en omlegging til kildeskatt. Han ble gjenvalgt i 1956 og 1958, men tapte valget i 1960, etter at han hadde satt inn Nasjonalgarden for å holde unna streikebrytere under en arbeidskonflikt.

Freeman var den som foreslo John F. Kennedy som presidentkandidat under demokratenes landsmøte i 1960. Han brukte også sin lutherske bakgrunn overfor velgerne, som var skeptiske til Kennedy som katolikk. Han var ønsket av Kennedy som visepresidentkandidat, men ble valgt bort til fordel for Lyndon B. Johnson av valgtaktiske grunner. Freeman ble i stedet utnevnt til Kennedys landbruksminister og fortsatte i vervet under Johnson. Han brukte amerikansk matvarehjelp til u-land for å bekjempe fattigdom og sanke politisk velvilje.

Da Johnson gikk av som president i 1969, gikk Freemann til næringslivet og etter hvert til interesseorganisasjoner, blant annet som leder for  Agricultural Council of America. Han bidrog også, etter sin venn Humphreys død i 1978, til å etablere et institutt for offentlig politikk i Humphreys navn ved University of Minnesota.

Han var gift med Jane Freeman, født Shields (1921–2018).

Arkivmateriale etter Orville Freeman oppbevares hos Minnesota Historical Society.

Referanser 

USAs landbruksministre
Guvernører i Minnesota
Personer fra USA av svensk opphav
Personer fra USA av norsk opphav
Personer fra Minneapolis